DA Den Europæiske Unions Tidende C 279/11

Udtalelse fra Den Europæiske Tilsynsførende for Databeskyttelse om forslag til Europa-Parlamentets og Rådets forordning om ændring af forordning (EF) nr. 1073/1999 om undersøgelser, der foretages af Det Europæiske Kontor for Bekæmpelse af Svig (OLAF), og om ophævelse af forordning (Euratom) nr. 1074/1999

2011/C 279/02

DEN EUROPÆISKE TILSYNSFØRENDE FOR DATABESKYTTELSE HAR —

under henvisning til traktaten om Den Europæiske Unions funktionsmåde, særlig artikel 16,

under henvisning til Den Europæiske Unions charter om grundlæggende rettigheder, særlig artikel 7 og 8,

under henvisning til Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (1),

under henvisning til Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (2), særlig artikel 28, stk. 2 —

VEDTAGET FØLGENDE UDTALELSE:

1. INDLEDNING

1. Den 17. marts 2011 vedtog Kommissionen et forslag til Europa-Parlamentets og Rådets forordning om ændring af forordning (EF) nr. 1073/1999 om undersøgelser, der foretages af Det Europæiske Kontor for Bekæmpelse af Svig (OLAF), og om ophævelse af forordning (Euratom) nr. 1074/1999 (herefter »forslaget«).

1.1. Høring af Den Europæiske Tilsynsførende for Databeskyttelse

2. Rådet sendte forslaget til EDPS den 8. april 2011. EDPS opfatter denne meddelelse som en anmodning om rådgivning af fællesskabsinstitutionerne og -organerne som fastsat i artikel 28, stk. 2, i forordning (EF) nr. 45/2001 af 18. december om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (herefter »forordning (EF) nr. 45/2001«). EDPS bemærker med tilfredshed den udtrykkelige henvisning til denne høring i præamblen til forslaget.

3. Formålet med forslaget er at ændre artikel 1-14 og slette artikel 15 i forordning (EF) nr. 1073/1999. Rådets forordning (Euratom) nr. 1074/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF), forventes at blive ophævet.

4. Tidligere (3) gav Kommissionen EDPS mulighed for at fremkomme med uformelle bemærkninger inden vedtagelsen af forslaget. EDPS glæder sig over processens åbenhed, der på et tidligt tidspunkt har bidraget til at forbedre teksten ud fra et databeskyttelsessynspunkt. Nogle af disse bemærkninger er endog medtaget i forslaget.

5. Denne nye tekst er resultatet af en langvarig revisionsproces. I 2006 fremsatte Kommissionen et forslag om ændring af forordning (EF) nr. 1073/1999. I forslaget til retsakt blev der fokuseret på »at opnå større operationel effektivitet og bedre forvaltning af kontoret«.

6. Dette tidligere forslag blev drøftet i både Rådet og Europa-Parlamentet under den fælles beslutningsprocedure. EDPS afgav udtalelse i april 2007, og fremsatte mange bemærkninger, der havde til formål at bringe forslagsteksten mere i overensstemmelse med databeskyttelsesbestemmelserne i forordning (EF) nr. 45/2001 (4). Parlamentet vedtog ved førstebehandlingen en beslutning den 20. november 2008 (5), herunder omkring hundrede ændringsforslag til forslaget.

7. På anmodning fra det tjekkiske formandskab for Rådet (januar-juni 2009) fremlagde Kommissionen i juli 2010 et ajourført arbejdsdokument om reformen af kontoret for Europa-Parlamentet og Rådet. I oktober 2010 hilste Parlamentet arbejdsdokumentet velkommen og bad Kommissionen genoptage lovgivningsproceduren. Den 6. december 2010 vedtog Rådet sine konklusioner om det arbejdsdokument, som Kommissionen havde fremlagt. OLAF-Overvågningsudvalget bidrog til drøftelserne med sine udtalelser til arbejdsdokumentet og om respekt for de grundlæggende rettigheder og processuelle garantier i forbindelse med OLAF's undersøgelser. Kommissionen har derefter fremlagt det nye forslag.

1.2. Forslagets betydning og Den Europæiske Tilsynsførende for Databeskyttelses råd

8. Forslaget indeholder bestemmelser, der har stor indflydelse på den enkeltes rettigheder. OLAF vil fortsat indsamle og viderebehandle følsomme data vedrørende mistanke om lovovertrædelser, lovovertrædelser, strafferetlige domme samt oplysninger, der tjener til at udelukke enkeltpersoner fra en ret, fordel eller kontrakt, for så vidt sådanne oplysninger udgør en særlig risiko for de registreredes rettigheder og frihedsrettigheder. Den grundlæggende ret til beskyttelse af personoplysninger er relevant ikke blot for sin egen skyld, men har også stærke forbindelser med andre grundlæggende rettigheder såsom ikke diskriminering og en retfærdig procedure, herunder retten til forsvar i forbindelse med OLAF's undersøgelser. Respekten for en retfærdig procedure har indflydelse på bevisets gyldighed og bør betragtes som en prioritet af OLAF for at styrke dets ansvarlighed. Det er derfor vigtigt at sikre, at de grundlæggende rettigheder, herunder de berørte personers ret til databeskyttelse og til privatlivets fred, garanteres ordentligt i forbindelse med udførelsen af kontorets undersøgelser.

1.3. Forslagets vigtigste aspekter

9. Formålet med forslaget er at øge OLAF's effektivitet og ansvarlighed samtidig med, at dets undersøgelsesuafhængighed bevares. Dette formål nås først og fremmest ved at: i) øge samarbejdet og informationsudvekslingen med andre EU-institutioner, kontorer, organer og agenturer samt med medlemsstaterne; ii) finjustere de minimis-undersøgelsesstrategien (6); iii) styrke de processuelle garantier for personer, der undersøges af OLAF; iv) medtage muligheden for at OLAF kan indgå administrative ordninger for at fremme informationsudveksling med Europol, Eurojust, kompetente myndigheder i tredjelande og med internationale organisationer og v) klarlægge Overvågningsudvalgets overvågningsrolle.

10. EDPS støtter målene med de forslåede ændringer og hilser i denne henseende forslaget velkommen. EDPS sætter navnlig pris på indførelsen af den nye artikel 7a, der omhandler processuelle garantier for enkeltpersoner. Med hensyn til enkeltpersoners ret til beskyttelse af persondata og deres privatlivs fred mener EDPS, at hele forslaget indeholder forbedringer i forhold til den aktuelle situation. EDPS glæder sig navnlig over den udtrykkelige anerkendelse af de registreredes rettigheder i medfør af artikel 11 og 12 i forordning (EF) nr. 45/2001 (7).

11. Til trods for det generelt positive indtryk mener EDPS imidlertid, at forslaget med hensyn til beskyttelse af personoplysninger kunne forbedres yderligere uden at bringe formålene med det i fare. EDPS er navnlig bekymret over, at forslaget på grund af den manglende konsekvens i forbindelse med visse aspekter kan fortolkes som en lex specialis, der regulerer behandlingen af personoplysninger indsamlet inden for rammerne af OLAF's undersøgelser, som kommer til at gå forud for anvendelsen af den generelle databeskyttelsesramme indeholdt i forordning (EF) nr. 45/2001. Der er således en risiko for, at de databeskyttelsesstandarder, der er indeholdt i forslaget, kan fortolkes ex contrario som værende lavere end dem, der er indeholdt i forordningen, og dette uden nogen direkte begrundelse hverken i selve forslaget eller i begrundelsen.

12. For at undgå en sådan situation indeholder nedenstående afsnit en analyse af forslaget, der dels beskriver dets mangler, dels indeholder specifikke forslag til at forbedre dem. Anvendelsesområdet for denne analyse er begrænset til de bestemmelser, der har en direkte indflydelse på beskyttelsen af personoplysninger, navnlig artikel 1, stk. 8, 9, 10, 11 og 12, i forlængelse af hvilke artikel 7a, 7b, 8, 9, 10 og 10a er tilføjet eller ændret.

2. ANALYSE AF FORSLAGET

2.1. Generel baggrund

13. OLAF blev oprettet i 1999 (8) for at beskytte EU's finansielle interesser og skatteydernes penge mod svig, korruption og andre ulovlige aktiviteter. Kontoret er tilknyttet Kommissionen, men er uafhængigt af den. OLAF gennemfører undersøgelser, der kan være eksterne (9) (navnlig undersøgelser, der kan finde sted i medlemsstaterne eller i tredjelande) og interne (10) (undersøgelser i EU's institutioner, organer, kontorer og agenturer) med det formål at bekæmpe svig og ulovlig aktivitet, der kan skade EU's finansielle interesser.

14. OLAF kan desuden i) sende de nationale kompetente myndigheder oplysninger, der er afdækket under dets eksterne undersøgelser, ii) sende de nationale juridiske organer oplysninger, der er afdækket under interne undersøgelser af spørgsmål, der kan resultere i straffesager, og iii) sende institutionen, organet, kontoret eller agenturet de oplysninger, der er afdækket under interne undersøgelser (11).

15. OLAF kan også arbejde tæt sammen med Eurojust (12) og Europol (13) om gennemførelse af dets lovpligtige ansvar for at bekæmpe svig, korruption og enhver anden aktivitet, der kan påvirke EU's finansielle interesser. I denne forbindelse kan Europol (14) og Eurojust (15) udveksle operationelle, strategiske eller tekniske oplysninger med OLAF, herunder personoplysninger.

16. OLAF kan også på grundlag af forordning (EF) nr. 1073/1999 foretage undersøgelser i tredjelande i overensstemmelse med de forskellige gældende samarbejdsaftaler mellem EU og disse tredjelande. Svig på bekostning af EU-budgettet kan også finde sted uden for EU's område f.eks. med hensyn til udenlandsk bistand ydet af EU til udviklingslande, kandidatlande eller andre modtagerlande eller med hensyn til overtrædelser af toldlovgivningen. For effektivt at kunne påvise og håndtere disse overtrædelser må OLAF således gennemføre tilsyn på stedet og kontroller også i tredjelande. For at illustrere betydningen af internationalt samarbejde og dermed også af dataudveksling har EU i øjeblikket over 50 aftaler om gensidig administrativ bistand i toldspørgsmål, herunder med store handelspartnere såsom Kina, USA, Japan, Tyrkiet, Den Russiske Føderation og Indien.

17. Gennemførelsen af forordning (EF) nr. 45/2001 på OLAF's aktiviteter har været genstand for en række interventioner fra EDPSs side i de senere år. I tilknytning til forslagets fokus (OLAF's undersøgelser) er det værd at notere udtalelse af 23. juni 2006 om en anmeldelse med henblik på forudgående kontrol af OLAF's interne undersøgelser (16), udtalelse af 4. oktober 2007 om fem anmeldelser med henblik på forudgående kontrol af eksterne undersøgelser (17) og udtalelse af 19. juli 2007 om en anmeldelse med henblik på forudgående kontrol af regelmæssig overvågning af gennemførelsen af undersøgelsesfunktionen (18), som vedrører Overvågningsudvalgets aktiviteter.

2.2. Privatlivets fred og konsekvensanalyse

18. Hverken i forslaget eller i den begrundelse, der er tilknyttet det, nævnes forslagets indflydelse på databeskyttelsesbestemmelserne. Der henvises heller ikke til privatlivets fred og en konsekvensanalyse af databeskyttelsen. En redegørelse for, hvordan konsekvenserne for databeskyttelsen er blevet håndteret ville helt klart øge gennemsigtigheden af den overordnede bedømmelse af forslaget. EDPS er overrasket over, at der slet ikke findes et kapitel om »Resultater af høringer med interesserede parter og konsekvensanalyser« i begrundelsen.

2.3. Anvendelse af forordning (EF) nr. 45/2001

19. Som nævnt i den tidligere udtalelse om forslaget fra 2006 (19) noterer EDPS med tilfredshed anerkendelsen i forslaget af, at forordning (EF) nr. 45/2001 finder anvendelse på alle OLAF's databehandlingsaktiviteter. Navnlig i den nye artikel 8, stk. 4 (20), nævnes klart forordningens rolle i forbindelse med OLAF's forskellige aktiviteter. Dette er en ajourføring af teksten til forordning (EF) nr. 1073/1999, hvori direktiv 95/46/EF blot nævnes som en henvisning til databeskyttelseskravene.

20. Med den sidste sætning i artikel 8, stk. 4, indføres gennemførelsen af kravet om, at der skal udpeges en databeskyttelsesansvarlig: »Kontoret udpeger en databeskyttelsesansvarlig, jf. artikel 24 i forordning (EF) nr. 45/2001«. Denne tilføjelse, der formaliserer den faktiske udpegning af OLAF's databeskyttelsesansvarlige, hilses også velkommen af EDPS.

21. EDPS er dog betænkelig ved, at gennemførelsen af databeskyttelsesstandarderne i den foreslåede tekst ikke er helt i overensstemmelse med kravene i forordningen, og dette kan give anledning til betænkeligheder med hensyn til konsekvens. Dette aspekt vil blive analyseret indgående nedenfor.

3. SPECIFIKKE BEMÆRKNINGER

3.1. OLAF og respekt for de grundlæggende rettigheder, herunder databeskyttelsesprincipperne

22. OLAF's undersøgelser kan have stor indflydelse på enkeltpersoners grundlæggende rettigheder. Som EU-Domstolen fastslog i Kadi-dommen (21), er disse rettigheder beskyttet i Fællesskabets retsorden. Nærmere bestemt understregede Domstolen i Schecke-dommen (22) med henvisning til Den Europæiske Unions charter om grundlæggende rettigheder (herefter »charteret«) (23), særlig artikel 8 og 52, at enhver begrænsning af retten til beskyttelse af personoplysninger kun kan begrundes, hvis den er fastsat ved lov, hvis den respekterer essensen i rettigheden, og hvis den er proportional og lever op til målene med EU's almene interesse. EDPS lægger stor vægt på overholdelse af de grundlæggende rettigheder inden for OLAF's aktivitetsområde.

23. I betragtning 13 til forslaget fastslås det, at de berørte personers grundlæggende rettigheder bør være sikret på ethvert tidspunkt, især i forbindelse med fremlæggelsen af oplysninger om igangværende undersøgelser. Dernæst understreges det i betragtningen, at undersøgelsernes fortrolighed, de berørte personers legitime rettigheder, de nationale bestemmelser vedrørende retslige procedurer og i sidste ende EU-bestemmelserne om databeskyttelse bør respekteres. Det anføres, at informationsudvekslingen bør være omfattet af proportionalitetsprincippet og princippet om, at kun personer, der som led i deres arbejde har brug for at kende sagen, får adgang til oplysningerne.

24. Denne betragtning ser ud til at indføre en begrænsning af anvendeligheden af grundlæggende rettigheder både ratione personae (begrænset til de personer, der er omfattet af undersøgelsen) og ratione materiae (begrænset til informationsudveksling). Dette kunne føre til en ukorrekt fortolkning af teksten, ifølge hvilken de grundlæggende rettigheder på OLAF's aktivitetsområde vil blive anvendt på en »restriktiv« måde (24).

25. EDPS foreslår derfor, at teksten til betragtningen ændres for at undgå en eventuel misfortolkning: I betragtningen nævnes det, at »de berørte personers« grundlæggende rettigheder bør være sikret på ethvert tidspunkt. Da OLAF ikke blot beskæftiger sig med berørte personer (»mistænkte«), men også med informanter (personer, der giver oplysninger om de faktiske omstændigheder i en eventuel eller reel sag), whistleblowers (25) (personer i EU-institutionerne, som rapporterer fakta til OLAF i tilknytning til en eventuel eller reel sag) og vidner, bør bestemmelsen mere bredt definere de kategorier af »personer«, der er omfattet af de grundlæggende rettigheder.

26. Betragtning 13 vedrører desuden respekt for grundlæggende rettigheder navnlig i forbindelse med »informationsudveksling«. I betragtningen nævnes ud over grundlæggende rettigheder og fortrolighed, at »Oplysninger, der videresendes eller indhentes under undersøgelser, bør behandles i overensstemmelse med EU-bestemmelserne om databeskyttelse«. Placeringen af denne sætning kan være forvirrende, og den bør placeres i en separat betragtning for at tydeliggøre, at respekt for bestemmelserne om databeskyttelse er separate og står alene og ikke alene er knyttet til informationsudveksling.

27. EDPS noterer sig med tilfredshed, at artikel 7a specifikt omhandler processuelle garantier i forbindelse med afhøringer. Denne nye bestemmelse er i overensstemmelse med formålet med forslaget, der går ud på at øge ansvarliggørelsen af OLAF. I artiklen henvises også til charteret, der indeholder bestemmelser, som er relevante i forbindelse med OLAF's undersøgelser, nemlig artikel 8 (»Beskyttelse af personoplysninger«) og hele kapitel VI (»Retfærdighed i retssystemet«).

28. Ifølge forslagets artikel 7a, stk. 1, kræves det, at kontoret foretager sine undersøgelser med henblik på at fremskaffe såvel belastende som diskulperende oplysninger om den berørte person, og der mindes om forpligtelsen til, at undersøgelserne foretages objektivt og upartisk. Disse principper har en positiv indflydelse på princippet om »datakvalitet« (26), der er stadfæstet i artikel 4 i forordning (EF) nr. 45/2001, for så vidt det kræves, at oplysningerne skal være nøjagtige, de skal svare til en objektiv virkelighed og skal være fuldstændige og ajourførte. EDPS noterer sig derfor med tilfredshed tilføjelsen af dette afsnit.

Ret til oplysninger, indsigt og berigtigelse

29. Følgende stk. i artikel 7a vedrører de forskellige faser i OLAF's undersøgelser. Disse faser kan sammenfattes således: i) samtaler med vidner eller berørte personer (artikel 7a, stk. 2), ii) personer, der anses for at være berørt af undersøgelserne (artikel 7a, stk. 3), iii) konklusioner på undersøgelsen, hvori der henvises til en person ved navns nævnelse (artikel 7a, stk. 4).

30. EDPS noterer sig, at oplysningspligten i henhold til artikel 11 og 12 i forordning (EF) nr. 45/2011 (kun) nævnes i forbindelse med fase iii) ovenfor. EDPS noterer sig med tilfredshed, at dennes henstillinger i udtalelsen fra 2006 (27) er blevet indarbejdet i forslaget.

31. En sådan selektiv anførelse af den registreredes rettigheder i tilknytning til en enkelt processuel fase kan imidlertid fortolkes således, at de samme oplysninger ikke skal gives til den registrerede (vidne eller berørt person), når han eller hun deltager i en samtale, eller når et medlem af personalet underrettes om, at han eller hun kan være berørt af undersøgelsen. Af hensyn til retssikkerheden foreslår EDPS derfor, at henvisningen til de relevante artikler skal indsættes i forbindelse med alle tre situationer nævnt i punkt i), ii) og iii) ovenfor. Når oplysningerne vedrørende artikel 11 og 12 i forordning (EF) nr. 45/2001 er blevet givet til den registrerede, vil det dog ikke være nødvendigt at give de samme oplysninger i de efterfølgende faser.

32. Desuden indeholder teksten ikke nogen specifikationer vedrørende de registreredes ret til indsigt i og berigtigelse af oplysningerne i medfør af artikel 13 og 14 i forordning (EF) nr. 45/2001. Disse rettigheder er beskyttet i medfør af artikel 8, stk. 2, i charteret og er derfor særlig fremtrædende blandt den registreredes rettigheder. EDPS har allerede anmodet (28) om, at der indsættes en klarere angivelse af den registreredes ret til indsigt og berigtigelse for at undgå risikoen for, at teksten fortolkes således, at den indfører en særlig ordning for beskyttelse af personoplysninger med en »lavere standard« for personer, der er berørt af OLAF's undersøgelser. EDPS beklager, at disse aspekter ikke behandles i forslaget.

33. EDPS vil også gerne pege på muligheden for at begrænse retten til oplysning, indsigt og berigtigelse i særlige tilfælde som nævnt i artikel 20 i forordning (EF) nr. 45/2001. OLAF's overholdelse af databeskyttelsesbestemmelserne kan derfor eksistere parallelt med behovet for at beskytte fortroligheden af dets undersøgelser. Dette aspekt vil blive behandlet mere indgående nedenfor.

Undersøgelsens fortrolighed og den registreredes rettigheder

34. Generelt anerkender EDPS, at OLAF's undersøgelsesrolle kræver mulighed for at beskytte fortroligheden af dets undersøgelser med det formål effektivt at håndtere den svig og de ulovlige aktiviteter, det skal forfølge. EDPS understreger dog, at denne mulighed har indflydelse på nogle af den registreredes rettigheder, og at der i forordning (EF) nr. 45/2001 er fastsat særlige betingelser for, hvornår sådanne rettigheder kan være begrænset i denne forbindelse (artikel 20).

35. Ifølge artikel 20 i forordning (EF) nr. 45/2001 kan de rettigheder, der er fastsat i artikel 4 (oplysningernes pålidelighed) og artikel 11-17 (oplysningspligt, ret til indsigt, berigtigelse, blokering, sletning, underretning af tredjemand), begrænses, når det er nødvendigt for at beskytte bl.a.: »a) forebyggelse og efterforskning af, sikring af bevis for og retsforfølgning af straffelovsovertrædelser« eller » b) økonomiske eller finansielle interesser hos en medlemsstat eller De Europæiske Fællesskaber « og » e) en overvågnings-, tilsyns- […]funktion, som har tilknytning […] til offentlig myndighedsudøvelse i de tilfælde, der er omhandlet i litra a) og b) « I samme artikel bestemmes det, at den registrerede underrettes om de vigtigste bevæggrunde, der ligger til grund for anvendelsen af begrænsningen, og om sin ret til at henvende sig til den europæiske tilsynsførende for databeskyttelse (artikel 20, stk. 3). Desuden bestemmes det i artikel 20, stk. 5, at afgivelsen af sådanne informationer kan udsættes, så længe meddelelsen af informationerne til den registrerede gør en begrænsning virkningsløs.

36. I teksten til forslaget indføres i det væsentlige to undtagelser med hensyn til de registreredes rettigheder af hensyn til undersøgelsernes fortrolighed. I artikel 7a, stk. 4, bestemmes det, at »[d]er må ikke drages konklusioner, hvori der henvises til en person ved navns nævnelse, når undersøgelsen er afsluttet, uden at den berørte person har fået mulighed for at fremkomme med bemærkninger til de forhold, der berører vedkommende, skriftligt eller under en samtale […], og har modtaget de oplysninger, der kræves i medfør af artikel 11 og 12 i forordning (EF) nr. 45/2001, jf. dog artikel 4, stk. 6, og artikel 6, stk. 5« (29). Teksten ser således ud til at antyde, at den registreredes ret til at blive hørt og ret til informationer kan begrænses i de tilfælde, der er nævnt i artikel 4, stk. 6, og artikel 6, stk. 5.

37. Det bestemmes endvidere i forslaget, at generaldirektøren for OLAF i tilfælde, hvor det af hensyn til undersøgelsen er nødvendigt at holde det forhold, at der er en undersøgelse i gang, fortroligt, og som medfører brug af undersøgelsesprocedurer, der hører under en national retsmyndighed, kan beslutte at udskyde opfyldelsen af forpligtelsen til at opfordre den berørte person til at udtale sig. Det fremgår ikke af teksten, om de oplysninger, der kræves i artikel 11 og 12 i forordning (EF) nr. 45/2001, også skal udskydes.

38. Formuleringen af teksten er uklar. For det første er forbindelsen mellem de eventuelle begrænsninger af den undersøgte persons rettigheder i forbindelse med konklusioner med tilknytning til hans/hendes navn og den type oplysninger, som OLAF skal meddele den relevante EU-enhed i den faktiske undersøgelse, langt fra klar. For det andet er det uklart, hvilke af den registreredes rettigheder, der eventuelt kan begrænses. For det tredje indeholder artiklen ikke den nødvendige beskyttelsesklausul i artikel 20, stk. 3, i forordning (EF) nr. 45/2001.

39. Resultatet kan være, at personer nogle gange kan få forelagt undersøgelsens konklusioner, uden at de har været klar over, at de har været omfattet af en undersøgelse, og uden at have modtaget nogen oplysninger om årsagerne til, at deres ret til at blive hørt og deres ret til informationer i medfør af artikel 11 og 12 i forordning (EF) nr. 45/2001 er blevet begrænset.

40. Hvis artikel 20, stk. 3 og 5, i forordning (EF) nr. 45/2001 overholdes, vil en sådan situation ikke i sig selv være i strid med forordningen. Den manglende klare henvisning til forordningens artikler i teksten ser dog ikke ud til at være i overensstemmelse med forslagets formål om at styrke de processuelle garantier for personer, der berøres af OLAF's undersøgelser, og om at øge ansvarliggørelsen af OLAF.

41. EDPS foreslår derfor, at en mulig begrænsning af den registreredes ret i betydningen i artikel 20 i forordning (EF) nr. 45/2001 bør indføjes eksplicit. Derudover bør de proceduremæssige beskyttelsesbestemmelser i artikel 20, stk. 3, nævnes i teksten, og det samme skal undtagelsen i artikel 20, stk. 5. En sådan klar bestemmelse ville øge retssikkerheden for den registrerede og ansvarliggørelsen af OLAF.

42. For at fastsætte et klart sæt rettigheder for den registrerede og indføje mulige undtagelser som følge af undersøgelsernes fortrolighed i medfør af artikel 20 i forordning (EF) nr. 45/2001 foreslår EDPS afslutningsvis, at teksten klart skal angive følgende: — De informationer, der skal afgives til den registrerede for at overholde lovgivningen om databeskyttelse (artikel 11 og 12 i forordning (EF) nr. 45/2001) i forbindelse med de forskellige faser i OLAF's undersøgelser (30): (i) samtaler (artikel 7a, stk. 2); (ii) afgivelse af informationer til en person, når denne kan være berørt af undersøgelsen (artikel 7a, stk. 3) og (iii) afslutningen på undersøgelsen (artikel 7a, stk. 4) — den type informationer, OLAF kan udsætte af hensyn til undersøgelsens fortrolighed med tydelig angivelse af betingelserne herfor og de kategorier af registrerede, der er omfattet af udsættelsen — de informationer, der skal afgives til den registrerede for at leve op til lovgivningen om databeskyttelse, såfremt afgivelsen af informationer i medfør af artikel 11 og 12 udsættes, eller hvis retten til indsigt eller berigtigelse begrænses (nemlig informationerne i medfør af artikel 20, stk. 3, i forordning (EF) nr. 45/2001), herunder undtagelsen i tilknytning til muligheden for en yderligere udskydelse af afgivelsen af informationer i medfør af artikel 20, stk. 5, i forordning (EF) nr. 45/2001.

3.2. Informationspolitik

43. EDPS understreger, at alle informationer om undersøgelser, der eventuelt offentliggøres af OLAF, kan omfatte følsomme personoplysninger, og behovet for enhver sådan offentliggørelse skal evalueres nøje. Retten i første instans (nu Retten) fastslog i sin dom i Nikolaou-sagen i 2007 (31), at OLAF havde tilsidesat artikel 8, stk. 3, i forordning (EF) nr. 1073/1999 (32) og forordning (EF) nr. 45/2001 ved ikke at håndhæve sin forpligtelse til at sikre beskyttelsen af personoplysninger i forbindelse med en »lækage« (33) og offentliggørelse af en pressemeddelelse (34).

44. EDPS noterer sig derfor med tilfredshed indføjelsen af artikel 8, stk. 5, hvori det eksplicit bestemmes, at generaldirektøren sørger for, at offentligheden informeres på en »neutral og upartisk« måde og under overholdelse af de i artikel 8 og i artikel 7a fastsatte principper. I lyset af ovenstående bemærkninger om artikel 7a i tilknytning til dens restriktive tilgang til reglerne i forordning (EF) nr. 45/2001 noterer EDPS sig navnlig med tilfredshed henvisningen i artikel 8, stk. 5, til den mere generelle bestemmelse i artikel 8, der indebærer, at enhver behandling af personoplysninger i forbindelse med oplysninger til offentligheden skal ske i overensstemmelse med alle principperne i forordning (EF) nr. 45/2001.

3.3. Fortrolighed af whistleblowers’ og informanters identitet

45. EDPS vil gerne i forbindelse med denne revision understrege behovet for at indføre en særlig bestemmelse for at garantere fortroligheden af whistleblowers’ og informanters identitet. EDPS understreger, at whistleblowers’ stilling er meget følsom. Personer, der afgiver sådanne oplysninger, skal garanteres, at deres identitet holdes fortrolig, navnlig over for den person, om hvem den påståede fejl indberettes (35). De nuværende garantier (Kommissionen meddelelse SEK/2004/151/2) ser ikke ud til at være tilstrækkelige ud fra et juridisk synspunkt. EDPS bemærker, at en sådan bestemmelse ville være i overensstemmelse med udtalelsen fra Artikel 29-Gruppen om Databeskyttelse vedrørende interne whistleblowerordninger (36).

46. EDPS anbefaler, at det aktuelle forslag ændres for at sikre, at whistleblowers’ og informanters identitet holdes fortrolig under undersøgelserne, så længe dette ikke er i strid med nationale regler om retslige procedurer. Genstanden for påstandene har måske ret til at kende identiteten på whistleblower og/eller informanten med henblik på sagsanlæg mod dem, hvis det er blevet fastslået, at de i ond tro har fremsat falske erklæringer om ham/hende (37).

3.4. Overførsler af personoplysninger fra OLAF

Samarbejde med Eurojust og Europol

47. EDPS noterer sig med tilfredshed specifikationerne i betragtning 6 og artikel 10a, særlig indførelsen af kravet om et klart retsgrundlag for samarbejdet med Eurojust og Europol, der er fuldt på linje med forordning (EF) nr. 45/2001. Forslaget bør dog være mere detaljeret, så det afspejler de forskellige databeskyttelsesordninger for Eurojust og Europol.

48. På nuværende tidspunkt har OLAF en praktisk aftale med Eurojust (38), hvori er fastsat vilkårene for overførsel af persondata. Samarbejdet mellem OLAF og Eurojust omfatter navnlig udveksling af sagsresuméer, af sagsrelateret strategisk og operationel information, deltagelse i møder og gensidig bistand, der kan være til nytte for en effektiv opfyldelse af deres respektive opgaver. Den praktiske aftale (39) fastlægger hovedsageligt modus operandi for udveksling af information, herunder personoplysninger, og understreger eller definerer i nogle tilfælde visse elementer i den eksisterende lovramme.

49. Med hensyn til Europol findes der ikke en sådan aftale med OLAF (40), men afgørelsen om oprettelse af Europol giver Europol mulighed for direkte at modtage, anvende og videregive oplysninger, herunder personoplysninger, fra og til bl.a. OLAF, også før der er indgået en formel udvekslingsaftale, for så vidt det er nødvendigt for den retmæssige udførelse af Europols og OLAF's opgaver (41). Udvekslingen er også betinget af, at der findes en fortrolighedsaftale mellem de to enheder. I artikel 24 i afgørelsen om oprettelse af Europol fastsættes nogle beskyttelsesmekanismer, som Europol skal overholde i forbindelse med enhver overførsel af oplysninger, der finder sted inden indgåelsen af en formel udvekslingsaftale: »Europol er ansvarlig for lovligheden af videregivelsen af oplysninger. Europol skal registrere alle videregivelser af oplysninger i henhold til denne artikel og begrundelserne herfor. Oplysninger må kun videregives, hvis modtageren giver tilsagn om, at oplysningerne kun vil blive anvendt til det formål, hvortil de er blevet videregivet«. I artikel 29 i samme afgørelse bestemmes det, hvornår ansvaret for data videregivet af tredjeparter påhviler Europol.

50. EDPS støtter kraftigt indgåelsen af en særlig aftale med Europol, og den omstændighed, at den endnu ikke er indgået, øger behovet for særlige garantier i forslagsteksten. I lyset af de forskellige databeskyttelsesordninger vedrørende videregivelse af personoplysninger fra OLAF til Eurojust og Europol og omvendt mener EDPS, at forslaget mere klart bør omhandle de nødvendige garantier og standarder, der bør ligge til grund for samarbejdet mellem OLAF og disse organer, og som bør tages i betragtning i den nuværende og i fremtidige samarbejdsaftaler mellem dem.

51. For at styrke behovet for indgåelse af en administrativ ordning, bør bestemmelsen i artikel 10a, stk. 2, ændres således »Kontoret skal indgå de administrative aftaler […]«. På denne måde ville den afspejle den tilsvarende bestemmelse i afgørelsen om oprettelse af Eurojust (42), hvori det bestemmes, at Europol skal indgå aftaler eller arbejdsaftaler med andre EU-institutioner, organer og agenturer. Desuden bør det i forslagets artikel 10a tydeliggøres, at udvekslingen af personoplysninger med Eurojust og Europol som et generelt princip bør begrænses til og ikke bør overskride det, der er nødvendigt for den legitime udførelse af de opgaver, der påhviler OLAF, Europol og Eurojust. Med forslaget bør der også indføres en forpligtelse for OLAF til at føre en journal over alle videregivelser af oplysninger og årsagerne til sådanne videregivelser for at styrke ansvarliggørelsen af OLAF med hensyn til gennemførelsen af de forpligtelser, der følger af forordning (EF) nr. 45/2001 om udveksling af personoplysninger.

Samarbejde med tredjelande og internationale organisationer

52. I artikel 10a, stk. 3, anføres det, at »Kontoret kan også om fornødent indgå administrative aftaler med kompetente tjenester i tredjelande og internationale organisationer. Kontoret koordinerer med de berørte tjenestegrene i Kommissionen og Tjenesten for EU's Optræden Udadtil«.

53. EDPS noterer sig med tilfredshed, at OLAF's samarbejde med tredjelande og internationale organisationer er baseret på indgåelsen af administrative aftaler. De databeskyttelsesspørgsmål, der følger af den mulige udveksling af oplysninger med tredjelande og internationale organisationer, bør dog behandles mere specifikt i forslaget.

54. Forslaget bør være mere præcist med hensyn til de specifikke krav og vilkår for eventuelle videregivelser af data fra og til tredjelande og organisationer. EDPS mener, at teksten til artikel 10a, stk. 3, også bør indeholde følgende ordlyd: »I det omfang samarbejde med internationale organisationer og tredjelande medfører overførsel af personoplysninger fra OLAF til andre enheder, skal enhver sådan overførsel finde sted i overensstemmelse med kriterierne i artikel 9 i forordning (EF) nr. 45/2001«.

Overvågningsudvalgets adgang til personoplysninger

55. EDPS noterer sig med tilfredshed ordlyden i forslagets artikel 11, hvorefter »Overvågningsudvalget kan anmode kontoret om supplerende oplysninger om undersøgelser i behørigt begrundede situationer uden dog at gribe ind i afviklingen af undersøgelser«, da denne formulering giver udtryk for princippet om nødvendighed i relation til enhver mulig overførsel af personoplysninger fra OLAF til Overvågningsudvalget.

56. Spørgsmålet om Overvågningsudvalgets adgang til personoplysninger for personer, der er berørt af eller muligvis berørt af undersøgelser, bør også tydeliggøres i forbindelse med den forretningsorden, Overvågnignsudvalget skal vedtage på grundlag af den nye artikel 11, stk. 6. EDPS vil sætte pris på at blive inddraget i processen med henblik på vedtagelse af Overvågningsudvalgets forretningsorden. Høringen af EDPS kan også indsættes i forslagsteksten som et krav i forbindelse med vedtagelse af forretningsordenen.

4. STRATEGISK PLANLÆGNING

57. Ud over alle ovennævnte specifikke punkter vil EDPS gerne opfordre Kommissionen til at fremsætte forslag om, at OLAF indtager en mere åben holdning til EU's databeskyttelsesstrategi. Det ville være det rette tidspunkt for OLAF at udvikle en strategisk planlægning af dets overholdelse af databeskyttelseskravene ved frivilligt at klarlægge den praktiske holdning til behandling af dets talrige filer indeholdende personoplysninger. OLAF kan proaktivt og offentligt forklare, hvordan det behandler personoplysninger i dets forskellige aktiviteter. EDPS mener, at en sådan global og udtrykkelig holdning ville resultere i en øget gennemsigtighed af OLAF's behandling af personoplysninger og i en forbedret brugervenlighed af dets undersøgelsesprocesser.

58. EDPS foreslår derfor, at forslagets bestemmelser giver generaldirektøren til opgave at sikre, at der udarbejdes et detaljeret overblik over OLAF's forskellige behandlingsoperationer, og at dette holdes ajourført, eller at dette i det mindste forklares i en betragtning. Et sådant overblik — hvis resultater bør være gennemsigtige via f.eks. en årsberetning eller via andre muligheder — ville ikke blot øge effektiviteten af OLAF's forskellige aktiviteter og interaktionen mellem dem, men ville også tilskynde OLAF til at indtage en mere global holdning til nødvendigheden og proportionaliteten af behandlingsoperationerne. Det ville også være en hjælp for OLAF til bedre at vise, at det gennemfører principperne om indbygget databeskyttelse og ansvarlighed ordentligt.

5. KONKLUSION

59. Som konklusion noterer EDPS sig med tilfredshed de ændringer, der er indføjet i teksten, og som øger forslagets overensstemmelse med EU's databeskyttelsesordning.

60. EDPS vil dog også gerne understrege en række mangler, der bør tages op i ændringen af teksten, navnlig: — Forslaget bør klart nævne de forskellige kategorier af registreredes ret til information samt retten til indsigt og berigtigelse i forbindelse med alle faser af undersøgelser, der foretages af OLAF — Forslaget bør klarlægge forholdet mellem behovet for fortrolighed i forbindelse med undersøgelserne og den databeskyttelsesordning, der gælder under undersøgelserne: EDPS foreslår, at de registreredes rettigheder defineres klart, og at det samme gør sig gældende for mulige undtagelser som følge af fortrolighedskrav, og at de beskyttelsesmekanismer, der er omhandlet i artikel 20 i forordning (EF) nr. 45/2001, indføjes eksplicit — Forslaget bør tydeliggøre OLAF's informationspolitik over for offentligheden i relation til databeskyttelse — Forslaget bør indføre specifikke bestemmelser om fortroligheden af whistleblowers’ og informanters identitet — Forslaget bør tydeliggøre de generelle databeskyttelsesprincipper, på grundlag af hvilke OLAF kan videregive og modtage information, herunder personoplysninger, til og fra andre EU-organer og agenturer, tredjelande og internationale organisationer — Forslagets bestemmelser bør give generaldirektøren til opgave at sikre, at der udarbejdes et strategisk og detaljeret overblik over OLAF's forskellige behandlingsoperationer, at det holdes ajourført og gøres gennemsigtigt, eller i det mindste at behovet herfor forklares i en betragtning.

Udfærdiget i Bruxelles, den 1. juni 2011. Giovanni BUTTARELLI Europæisk assisterende tilsynsførende for databeskyttelse

(1) EFT L 281 af 23.11.1995, s. 31.

(2) EFT L 8 af 12.1.2001, s. 1.

(3) I januar 2011.

(4) Udtalelse fra Den Europæiske Tilsynsførende for Databeskyttelse om forslaget til Europa-Parlamentets og Rådets forordning om ændring af forordning (EF) nr. 1073/1999 om undersøgelser, der foretages af Det Europæiske Kontor for Bekæmpelse af Svig (OLAF), EUT C 91 af 26.4.2007, s. 1.

(5) Europa-Parlamentets lovgivningsmæssige beslutning af 20. november 2008 om forslag til Europa-Parlamentets og Rådets forordning om ændring af forordning (EF) nr. 1073/1999 om undersøgelser, der foretages af Det Europæiske Kontor for Bekæmpelse af Svig (OLAF), P6_TA-PROV(2008) 553.

(6) Dvs. at OLAF bør definere og fokusere på sine undersøgelsesprioriteter for effektivt at udnytte sine ressourcer.

(7) Jf. den nye artikel 7a og artikel 8, stk. 4, i forslaget.

(8) Kommissionens afgørelse 1999/352/EF af 28. april 1999 om oprettelse af Det Europæiske Kontor for Bekæmpelse af Svig (Olaf), EFT L 136 af 31.5.1999, s. 20. Se også Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF) (EFT L 136 af 31.5.1999, s. 1).

(9) Jf. artikel 3 i forordning (EF) nr. 1073/1999.

(10) Jf. artikel 1 og 4 i forordning (EF) nr. 1073/1999.

(11) Jf. artikel 10 i forordning (EF) nr. 1073/1999.

(12) Eurojust blev oprettet med Rådets afgørelse 2002/187/RIA (efterfølgende ændret ved Rådets afgørelse 2003/659/RIA og Rådets afgørelse 2009/426/RIA af 16. december 2008 om styrkelse af Eurojust) som et EU-organ, der er en juridisk person, med det formål at fremme og forbedre koordineringen mellem medlemsstaternes kompetente myndigheder. I artikel 26, stk. 3, i denne afgørelse bestemmes det således, at »OLAF kan til dette formål bidrage til Eurojusts arbejde med at koordinere efterforskning og retsforfølgning i forbindelse med beskyttelse af Fællesskabets økonomiske interesser, enten på foranledning af Eurojust eller på anmodning af OLAF, for så vidt medlemsstaternes kompetente myndigheder ikke modsætter sig en sådan deltagelse«. I 2008 indgik Eurojust og OLAF en administrativ aftale (Praktisk aftale om samarbejdsaftalerne mellem Eurojust og Det Europæiske Kontor for Bekæmpelse af Svig (OLAF) af 24. september 2008), der har til formål at øge samarbejdet mellem de to enheder og omfatter særlige bestemmelser om overførsel af personoplysninger.

(13) Europol er Den Europæiske Politienhed, hvis formål er at støtte og styrke de kompetente nationale myndigheders indsats og deres gensidige samarbejde om forebyggelse og bekæmpelse af organiseret kriminalitet, terrorisme og andre former for grov kriminalitet. I artikel 22 i Rådets afgørelse af 6. april 2009 om oprettelse af Den Europæiske Politienhed (Europol) (2009/371/RIA) bestemmes følgende »Hvis det er relevant for udførelsen af Europols opgaver, kan Europol oprette og vedligeholde samarbejdsforbindelser med […] OLAF«. Det fremgår også af denne artikel, at Europol inden ikrafttrædelsen af aftaler eller samarbejdsordninger med de forskellige EU-enheder, som Europol skal samarbejde med »direkte [kan] modtage og anvende oplysninger, herunder personoplysninger, fra de enheder, der er omhandlet i stk. 1, for så vidt det er nødvendigt for den retmæssige udførelse af Europols opgaver, og kan på betingelserne i artikel 24, stk. 1, direkte videregive oplysninger, herunder personoplysninger, til disse enheder, for så vidt det er nødvendigt for den retmæssige udførelse af modtagerens opgaver«.

(14) Jf. artikel 22 i Rådets afgørelse af 6. april 2009 om oprettelse af Den Europæiske Politienhed (Europol) (2009/371/RIA), EUT L 121 af 15.5.2009, s. 37.

(15) Jf. artikel 1, stk. 26, i Rådets afgørelse 2009/426/RIA af 16. december 2008 om styrkelse af Eurojust og ændring af afgørelse 2002/187/RIA.

(16) Sag 2005-418, findes på http://www.edps.europa.eu

(17) Sag 2007-47, 2007-48, 2007-49, 2007-50, 2007-72, findes på http://www.edps.europa.eu

(18) Sag 2007-73, findes på http://www.edps.europa.eu

(19) Udtalelse fra Den Europæiske Tilsynsførende for Databeskyttelse om forslag til Europa-Parlamentets og Rådets forordning om ændring af forordning (EF) nr. 1073/1999 om undersøgelser, der foretages af Det Europæiske Kontor for Bekæmpelse af Svig (OLAF), EUT C 91 af 26.4.2007, s. 1.

(20) »Kontoret behandler kun sådanne personoplysninger i det omfang, det er nødvendigt for, at det kan udføre sine opgaver i medfør af denne forordning. Behandlingen af personoplysninger skal ske i overensstemmelse med forordning (EF) nr. 45/2001, herunder bestemmelsen om de relevante oplysninger, der skal gives til den registrerede, jf. nævnte forordnings artikel 11 og 12. Oplysningerne må ikke meddeles til andre end dem, der i EU-institutionerne eller i medlemsstaterne som led i deres arbejde skal have kendskab til dem, eller anvendes til andre formål end til bekæmpelse af svig, bestikkelse og enhver anden ulovlig aktivitet. (…)«.

(21) Dom af 3. september 2008 i forenede sager C-402/05 P og C-415/05 P, Kadi mod Rådet for Den Europæiske Union og Kommissionen for De Europæiske Fællesskaber, præmis 283: »[…] hører de grundlæggende rettigheder desuden til de almindelige principper, som Domstolen skal beskytte. I denne forbindelse lader Domstolen sig inspirere af de fælles forfatningsmæssige traditioner i medlemsstaterne samt de anvisninger i form af internationale traktater om beskyttelse af menneskerettighederne, som medlemsstaterne har været med til at udarbejde, eller som de senere har tiltrådt. EMRK er herved af særlig betydning.« Jf. også præmis 304.

(22) Dom af 9. november 2010 i forenede sager C-92/09 og C-93/09, Volker und Markus Schecke, præmis 44 ff.

(23) Efter Lissabontraktatens ikrafttræden finder EMRK anvendelse på EU's aktivitetsområder.

(24) Se også punkt 36 nedenfor.

(25) Jf. udtalelse om anmeldelse om forudgående kontrol fra den databeskyttelsesansvarlige i Det Europæiske Kontor for Bekæmpelse af Svig (OLAF) vedrørende OLAF's interne undersøgelser af 23. juni 2006, sag 2005/0418, som findes på http://www.edps.europa.eu

(26) Se fodnote 25.

(27) Udtalelse fra Den Europæiske Tilsynsførende for Databeskyttelse om forslaget til Europa-Parlamentets og Rådets forordning om ændring af forordning (EF) nr. 1073/1999 om undersøgelser, der foretages af Det Europæiske Kontor for Bekæmpelse af Svig (OLAF), EUT C 91 af 26.4.2007, s. 1, punkt 14 ff.

(28) I sin udtalelse fra 2006, jf. fodnote 19 ovenfor.

(29) Artikel 4, stk. 6, lyder således: »Hvis undersøgelserne viser, at der er mulighed for, at et medlem eller en ansat er personligt berørt af en intern undersøgelse, underrettes den institution eller det organ, kontor eller agentur, som vedkommende tilhører. I ekstraordinære tilfælde, hvor tavshedspligten i forbindelse med undersøgelsen ikke kan sikres, anvender kontoret alternative hensigtsmæssige kanaler til at fremsende disse oplysninger«. Artikel 6, stk. 5, »Undersøgelsesprocedure« lyder således: »Hvis undersøgelserne viser, at det kan være hensigtsmæssigt at træffe forebyggende administrative foranstaltninger for at beskytte Unionens interesser, informerer kontoret straks den institution eller det organ, kontor eller agentur, der er berørt af den igangværende undersøgelse. Der skal herunder gives følgende oplysninger: (a) navnet på den eller de berørte medlemmer eller ansatte og et resumé af de pågældende faktuelle forhold; (b) alle oplysninger, der vil kunne hjælpe institutionen, organet, kontoret eller agenturet med at beslutte, om det er hensigtsmæssigt at træffe forebyggende administrative foranstaltninger for at beskytte Unionens finansielle interesser; (c) eventuelle særlige forholdsregler vedrørende fortrolig behandling, som bl.a. anbefales i sager, der medfører brug af undersøgelsesmæssige foranstaltninger, der falder ind under nationale retsmyndigheders kompetence, eller i tilfælde af en ekstern undersøgelse, som falder ind under de nationale myndigheders kompetence, jf. de nationale bestemmelser, der finder anvendelse på undersøgelser. […]«, fremhævning tilføjet.

(30) Som nævnt ovenfor er det ikke nødvendigt at gentage de samme oplysninger i de efterfølgende faser, når oplysningen en gang er givet til den registrerede.

(31) Sag T-259/03, Nikolaou mod Kommissionen, af 12. juli 2007, EUT C 247 af 20.10.2007, s. 23.

(32) Denne artikel vedrører specifikt databeskyttelseslovgivningen.

(33) Nikolaou, præmis 213.

(34) Nikolaou, præmis 232.

(35) EDPS har allerede understreget betydningen af at holde whistleblowers’ identitet fortrolig i en skrivelse til Den Europæiske Ombudsmand af 30. juli 2010 i sag 2010-0458, som findes på EDPS’ websted (http://www.edps.europa.eu). Se også EDPS’ udtalelser om forudgående kontrol af 23. juni 2006, om OLAF’s interne undersøgelser (sag 2005-0418), og af 4. oktober 2007 om OLAF’s eksterne undersøgelser (sag 2007-47, 2007-48, 2007-49, 2007-50, 2007-72).

(36) Se udtalelse 1/2006 fra Artikel 29-Gruppen af 1. februar 2006 om anvendelse af EU’s databeskyttelsesbestemmelser på interne whistleblowerordninger inden for regnskab, intern regnskabskontrol, revisionsspørgsmål, bekæmpelse af bestikkelse, bank- og finanskriminalitet, som findes på: http://ec.europa.eu/justice/policies/privacy/workinggroup/index_en.htm

(37) Se udtalelse om de finansielle bestemmelser, der finder anvendelse på EU's årlige budget 15. april 2011, som findes på at http://www.edps.europa.eu

(38) Praktisk aftale om samarbejdsaftalerne mellem Eurojust og OLAF af 24. september 2008: jf. fodnote 12 ovenfor.

(39) Den praktiske aftale mellem Eurojust og OLAF, punkt 4.1.

(40) Den administrative aftale af 8. april 2004 er begrænset til udveksling af strategiske oplysninger og udelukker udtrykkeligt udveksling af personoplysninger, idet spørgsmålet overlades til en yderligere aftale mellem Europol og OLAF.

(41) Afgørelsen om oprettelse af Europol, artikel 22, stk. 3, jf. fodnote 14 ovenfor.

(42) Afgørelsen om oprettelse af Europol, artikel 22, stk. 2, jf. fodnote 14 ovenfor: »Europol indgår aftaler eller samarbejdsordninger med de enheder, der er nævnt i stk. 1« (dvs. Eurojust, OLAF, Frontex, CEPOL, ECB og EONN).